RAPORT AL COMISIEI CĂTRE PARLAMENTUL EUROPEAN ȘI CONSILIU

cu privire la punerea în aplicare și la rezultatele programului Pericles pentru protecția monedei euro împotriva falsificării în 2014

1.Considerații generale

Programul „Pericles 2020” este un program de schimb, asistență și formare profesională pentru protecția monedei euro împotriva falsificării, înlocuind programul Pericles, care a fost înființat în 2001 și s-a derulat în perioada 2002-2013. Programul a fost instituit prin Regulamentul (UE) nr. 331/2014 al Parlamentului European și al Consiliului din 11 martie 2014. Acest regulament stabilește că perioada de derulare a programului se încheie la 31 decembrie 2020. În conformitate cu articolul 13 alineatul (3) din regulament, Comisia furnizează anual Parlamentului European și Consiliului informații cu privire la rezultatele programului. Prezentul raport răspunde acestei cerințe în ceea ce privește anul 2014.

Programul „Pericles 2020” are câteva caracteristici suplimentare în comparație cu programul precedent. În primul rând, articolul 8 alineatul (2) litera (c) din regulament prevede o acțiune eligibilă suplimentară, și anume achiziționarea de echipamente care urmează a fi utilizate de către autoritățile specializate în combaterea falsificării pentru protecția monedei euro împotriva falsificării. În al doilea rând, sistemul costurilor eligibile a fost simplificat. În plus, articolul 10 din regulament stabilește rata de cofinanțare pentru granturi la 75 %, însă permite și o creștere a acesteia până la maximum 90 % din costurile eligibile în cazuri excepționale și motivate corespunzător, care sunt definite în programul anual de lucru. În fine, componentele monitorizare și evaluare ale programului „Pericles 2020” au fost consolidate.

2.Punerea în aplicare a programului și rezultatele acțiunilor Pericles angajate în 2014

Bugetul anual pentru punerea în aplicare a programului „Pericles 2020” pentru anul 2014 a fost stabilit la 924 200 EUR și a fost finanțat de la linia bugetară 24 03 01 din bugetul general al Uniunii Europene pentru 2014. O sumă totală de 878 517 EUR a fost angajată în 2014.

Punerea în aplicare a programului a reflectat angajamentul statelor membre pentru protecția monedei euro împotriva falsificării. Discuțiile privind strategia multianuală, care au avut loc în cadrul reuniunilor Grupului de experți în domeniul falsificării monedei euro (ECEG), au făcut posibilă angajarea a 95 % din bugetul global în 2014.

În anul 2014, programul a finanțat zece proiecte, dintre care șase au fost lansate de autoritățile competente ale statelor membre din zona euro, în timp ce patru au fost inițiative ale Comisiei. Trei acțiuni au fost puse în aplicare în 2014, în timp ce șapte acțiuni sunt în curs de a fi puse în aplicare sau urmează să fie puse în aplicare în 2015. În 2014, solicitanții de sprijin în temeiul acestui program au provenit din trei state membre, și anume Italia, Franța și Spania. Acest lucru reflectă faptul că țările cele mai afectate de falsificarea monedei euro utilizează mai frecvent fonduri Pericles. Regulamentul, care ar trebui să extindă aplicarea programului „Pericles 2020” la statele membre care nu fac parte din zona euro, este în curs de adoptare de către legiuitorul UE. Prin urmare, în 2014, programul nu a fost aplicabil decât statelor membre din zona euro.

Graficul I și graficul II: numărul de acțiuni per stat membru (granturi și achiziții publice 2014)

și tipul de acțiune

Acțiunile pentru care s-au efectuat angajamente în 2014 au constat în trei seminarii, trei cursuri de formare tehnică, două schimburi de personal și două studii.

Aceste acțiuni au avut loc atât în interiorul, cât și în afara UE, în funcție de necesitățile specifice de protecție a monedei euro împotriva falsificării. De la crearea sa, programul Pericles și-a consolidat abordarea regională prin punerea în aplicare a unor acțiuni care au implicat regiuni extrem de sensibile din lume. America Latină (Chile și Columbia), Europa de Sud-Est (Albania și Turcia) și regiunea mediteraneană au reprezentat zone specifice de interes în 2014.

Graficele următoare prezintă o defalcare a originii și a domeniilor de activitate profesională ale participanților la programul „Pericles 2020”:

Graficul III și graficul IV: originea participanților și domeniile de activitate profesională ale participanților